Der er ikke noget at sige til, at stemningen er lidt halvfesen hos Radikale Venstre på Christiansborg. De står til mere end halvering i forhold til folketingsvalget i 2019. - Vi kan glæde os over, at vælgerne har gjort det, som vi bad dem om. Vi sagde nej tak til en lukket etpartiregering, som begik alvorlige fejl. Vi bad vælgerne om at sammensætte et folketing, der kan skabe en bred midterregering. Og det er dét, vælgerne har gjort, som det ser ud nu, siger den tidligere udviklingsminister Christian Friis Bach (RV) og tilføjer: - På den måde har vi nået vores mål. At vælgerne ikke belønner os for det, det har vi prøvet før, siger han. - Hellere lille og vågen end stor og doven Christian Friis Bach, som er opstillet i Marianne Jelveds tidligere valgkreds i Hjørring, fortæller dog, at Radikale Venstre vil gøre en ihærdig indsats for at få indflydelse. Og som Christian Friis Bach siger: - Lille og vågen i stedet for stor og doven. Det er det motto, som vi skal tage med os ind i det nye folketing, siger han. Radikale Venstre har opstillet sine kandidater sideordnet. Dermed ser det ud til, at den i Nordjyllands Storkreds, som får flest stemmer for partiet, havner i Folketinget. Trods partiets nedgang er Christian Friis Bach stadigvæk festklar. - Det er tidligt på aftenen, og jeg er i gang med mit første glas vand, så det varer lidt, før festen kommer rigtigt i gang.
Det Radikale Venstre går stærkt tilbage.